text: Containere sat i brand to nætter i træk
  27 oktober 2019 kl. 06.39
  De seneste to nætter er der sat ild til tre containere i samme område nær havnen i Aabenraa.
  Klokken 05.36 søndag morgen blev der slået alarm om en affaldscontainer i flammer på Humlehaven i Aabenraa.
  Dermed er der anmeldt tre brande i papir- og affaldscontainere indenfor kort afstand af hinanden i Aabenraa. 
  Natten til lørdag var der sat ild til to containere ved henholdsvis Skibbroen og Skibbrogade. Den første brand blev anmeldt klokken 02.31, hvor der var brand i to mindre, fritstående containere i en baggård på Skibbroen. En time og 10 minutter senere, klokken 03.41, brændte en container på Skibbrogade.
  - Vi betragter de tre brande som påsatte - og meget tyder på, at det er samme brandstifter, da de er opstået med få hundrede meters afstand i samme område, siger vagtchef Henrik Sønderskov, Syd- og Sønderjyllands Politi, søndag morgen til TV SYD.
  Begge nætter har det blæst og regnet, så der har kun været få mennesker udendørs - men politiet vil gerne høre fra folk, der har set noget de seneste nætter ved Skibbroen, Skibbrogade og Humlehaven.
  